Jyoꞌpit ityajunaꞌṉ sone pøn miñajupø søṉgøtoya,
y myañaju que Jesús nø myinu Jerusalén gumguꞌyomo.
Y tucyaj palma ay y maṉ choṉyaj Jesús,
y vejyaju:
―Yøṉete tø yaj cotzocpapøꞌis.
Tø vøcotzøctaꞌi Israel pøꞌnis ꞌYaṉguiꞌmbataꞌm nø minupø ndø Comi Diosis ñøyicøsi.
Y Jesusis pyaꞌtu tum burro unepøtøc y jetcøs poꞌcsu,
porque jetseti jachøꞌyupø Diosis libruꞌomo.
Jen chamba:
U ñaꞌtztamu mi Sión cumguꞌyomdaꞌmbøꞌis.
Aꞌmø:
nø minu mi Aṉguiꞌmbataꞌm,
pocsupø unepø burrocøsi.
Pero a la hora tujcu jetse,
Jesusis ñøtundøvøꞌis ja cyønøctøyøyajaꞌm que nøm tyuc como jachøꞌyuse.
Pero después que Jesús visaꞌu y maṉ tzajpomo,
entonces jyajmu chøcyaju que jetseti it jachøꞌyupø jujche maṉba tuc Jesús,
y jetse tujcu.
Jiṉ ityajupøꞌis isyajupøꞌis jujche vyejtzuꞌṉu tzatøjcomo Lázaro ndø Comiꞌis y yac visaꞌu,
jeꞌis chamyaj lo que isyajuse jujche yac visaꞌ Lázaro ndø Comiꞌis.
Y porque myañaju que chøc jetsepø milagroꞌajcuy,
por jetcøtoya pøꞌnistaꞌm maṉ choṉyaj Jesús.
Fariseo pøndaꞌm nay ñøjayajtøju:
―Aꞌmdamø;
ndø istamuꞌam que ni ti jiꞌn mus ndø tzøctamø.
Aꞌmdamø jujche mumu pøꞌnis maṉ pyaꞌtyaje.